Grime

Grime on elektroonilise tantsumuusika stiil.

 Muusikastiili ajalugu 
Grime kujunes välja 1990. aastate lõpus ja 2000. aastate alguses Londonis, jõudes peavoolu 2003. aastal tänu artistidele nagu Wiley, Dizzee Rascal, Kano ja Lethal Bizzle. Stiili levitamisel olid algusaastatel olulised ka Rinse FM raadijaama eestvedajad Geeneus ja Slimzee. Wiley on artist, keda on nimetatud grime-muusika võtmekujuks ja ristiisaks, olles produtseerinud mõned kõige kuulsamad instrumentaalid (näiteks "Eskimo") ja kuuludes Roll Deep rühmitusse. Dizzee Rascal debüütalbum "Boy In Da Corner" võitis 2003. aastal maineka Mercury Prize tunnustuse.

Grime-muusika esimene suur tõus lõppes kiire leviku ja populaarsuse järel. Paljud albumid said 2000. aastatel laia kuulajaskonna, kuid sellega kaasnes ka segunemine tavapärase popmuusikaga, mis aga algsetele grime-muusika fännidele ja toetajatele ei meeldinud. Grime’i suurimad nimed Dizzee Rascal ja Wiley tegid kümnendi lõpuaastatel peavoolu tantsuhitte ning kuigi oli ka üksjagu rõhutatult underground suunitlusega albumeid, siis ajakirjanikud ja kriitikud enam stiili eriti ei jälginud. 2007. aastal ilmunud Dizzee Rascali kolmanda albumi "Maths and English" kohta ütlesid kriitikud, et see kehastab grime-muusika kaotust ja katset astuda grime-muusikast kaugemale. 2009. aastal ilmunud Wiley albumi "See Clear Now" puhul tajusid kriitikud liigset mõttelaiskust ja noortele meeldimise soovi.

2010. aastatel algas taas muusikastiili tõus. Uute produtsentide (näiteks Sir Spyro, Preditah, Spooky) loodud instrumentaalse grime-muusika võidukäik inspireeris paljusid räppareid. 2012. aasta Londoni olümpiamängude avatseremoonial kõlas Dizzee Rascal esituses tema lugu "Bonkers". Grime kogus aina enam populaarsust ka mujal maailmas, sealhulgas USAs eeskätt tänu Drake loomingule. 2017. aastal sai Stormzy albumist "Gang Signs and Prayers" esimene grime-album UK albumimüügi edetabeli esikohal.

2024. aastal võitis MC Flowdan esimese grime-artistina Grammy auhinna.

 Muusikastiili olemus 
Grime-muusika sisaldab elemente UK garage, drum and bass, dancehall, reggae ja hiphop muusikastiilidest.

Grime ja dubstep peamiseks erinevuseks võib pidada seda, et dubstep jääb enamasti seotuks algupärase dub-muusika mõjude juurde ja on sellest tulenevalt peamiselt instrumentaalne, samas kui grime puhul on enamasti oluliseks energilisus ja räpparite aktiivne osalus.

Grime ja hiphop peamisteks eristajateks on nende tekkimisele tõuke andnud eelnevad muusikastiilid ja samuti tempo. Mõlemaid on mõjutanud Kariibi juurtega reggae ja dancehall, kuid hiphopi puhul ka funk ja soul, grime puhul lisaks aga Briti päritolu UK garage ja jungle. Grime tempo on enamasti 140 lööki minutis, samas suurem osa hiphop muusikast on aeglasem, jäädes 100 lööki minutis juurde. Kriitikud on hinnanud, et USA kontekstis oleks grime vaid üks hip-hopi toorematest regionaalsetest harustiilidest, nagu seda on krunk, hyphy, Texase räpp või Anticoni valge psühhoräpp.

 Välisartistide esinemised Eestis 
Näiteid grime-muusika välisartistidest, kes on esinenud Eestis.

 2006. aasta novembris Rakveres toimunud WHA!? festivalil esinesid True Tiger plaadifirma grime-lauljanna NY (Nyomi Gray) ja MC Purple, samuti grime-grupeeringu Loose Kriminalz juhtfiguurid Tornado ja LJ. Dubstep muusikat tutvustas festivalil Tes La Rok koos Manchesteri MC Skeeziga.
 2010. aasta märtsis esines legendaarne grime-DJ Logan Sama klubis Korter üritustesarja ÜKG raames.
 2017. aastal alustas grime-muusikale pühendatud sündmuste sari Standard Issues, mille avapeol esinesid Nottinghamist pärit grime-artistid Snowy, Killjoy ja Lenkemz. Snowy esines taas Eestis 2023. aasta novembris toimunud Dubshack peol.
 2024. aasta aprillis esines Dizzee Rascal esmakordselt Eestis, seda oma kaheksanda albumi "Don't Take It Personal" esitlustuuri raames.
 2025. aasta märtsis esines P Money ainulaadse hübriid-setiga, mis ühendas grime, dubstep ja d’n’b lugusid.
 Korduvalt on Eestis esinenud Ida-Londonist pärit MC Flowdan. Ta on tegutsenud 2000. aastate algusest, olles üks legendaarse Roll Deep kollektiivi asutajaliikmetest. 

 Eesti grime-muusika 
Grime-muusika näiteid Eesti artistide loomingus.

 2006. aastal ilmus Def Räädu & J.O.C. album "Succiety", kus segunesid grime, hiphop, dancehall, reggaeton, electro ja r'n'b. Album oli nomineeritud 2007. aasta Eesti Muusikaauhinnale hiphop/rnb kategoorias.
 2007. aastal ilmus ansambli Öökülm album "Välk Selgest Taevast", mis oli inspireeritud hiphopist ja grime-muusikast. Album oli nomineeritud 2008. aasta Eesti Muusikaauhinnale hiphop/rnb kategoorias.
 2009. aastal ilmus Móre album "Maailm On Hukas", kus segunesid grime ja hiphop. Muusika valmistasid albumile produtsendid Hash, Gee, Maxtract, Paul Oja, Rassakas, One Shot, 2015, Kalvik ja Sim Kares.
 2012. aastal ilmus Okym Riim album "Brodmani 14", millel ta katsetas uuemaid rütme nagu grime ja dubstep. Albumi põhiprodutsendiks oli Prospecta, oma lugudega olid esindatud Gee, Hash ja Wavez. Album valiti Raadio 2 ja hiphop.ee aastaküsitlusel 2012. aasta parimaks albumiks. Album oli nomineeritud 2013. aasta Eesti Muusikaauhinnale hiphop/rap kategoorias.
 2012. aasta parimaks looks valiti Raadio 2 ja hiphop.ee aastaküsitlusel grime-mõjudega "Suur Papa - Silm Lahti Maga (Superskankers remix)".
 2013. aastal ilmus Gee instrumentaalse grime- ja dubstep-muusika album "Linnas".
 2014. aastal ilmus Gee instrumentaalse grime-muusika EP "300".
 2015. aastal ilmus produtsentideduo Superskankers instrumentaalse grime-muusika EP "Spicy".
 2017. aasta veebruaris ilmus räppar Grinks mixtape-albumi "Bonafide", mis oli inspireeritud grime-muusikast. Mixtape põhiprodutsendiks oli Abstract Detail, lisaks ühe looga Patz ja ühe looga Slin. "Bonafide" üheks eesmärgiks oli elavdada kodumaist grime-liikumist.
 2017. aasta juunis avaldas Risky Roadz oma YouTube kanalis Eesti räppari Okym Riim ning DJ ja produtsent Wazar ühise grime-loo video. Risky Roadz on Suurbritanniast pärit talendiotsija ja grime-muusika promootor alates 2003. aastast.
 2018. aasta detsembris ilmus räppar Grinks album "Rubicon", mis oli inspireeritud grime-muusikast. 
 2019. aasta juunis toimus Shromik eestvedamisel Eesti seni suurim grime-kogunemine, kus lisaks kohalikele DJ-dele esines seitse UK räpparit ja kümme Eesti räpparit.

 Viited 

Kategooria:Muusikastiilid